พาณิชย์ เผย CPI เดือน ส.ค.59 ขยายตัว 0.29%,Core CPI ขยายตัว 0.79%
พาณิชย์ เผย CPI เดือน ส.ค.59 ขยายตัว 0.29%,Core CPI ขยายตัว 0.79%
1 ก.ย. 2559

กระทรวงพาณิชย์ เปิดเผยว่า ดัชนีราคาผู้บริโภคทั่วไป (CPI) เดือน ส.ค.59 อยู่ที่ 106.64 ขยายตัว 0.29% เมื่อเทียบกับ ส.ค.58 แต่หดตัว -0.04% เมื่อเทียบกับเดือนก่อนหน้า ส่งผลให้ CPI ช่วง 8 เดือนแรกปี 59 (ม.ค.-ส.ค.) หดตัว -0.03%       
ขณะที่ดัชนีราคาผู้บริโภคพื้นฐาน (Core CPI) เดือน ส.ค.59 อยู่ที่ 106.80 ขยายตัว 0.79% เมื่อเทียบกับ ส.ค.58 และขยายตัว 0.07% เมื่อเทียบกับเดือนก่อนหน้า ส่งผลให้ Core CPI ช่วง 7 เดือนแรกปี 59 ขยายตัว 0.74%
ดัชนีราคาสินค้าหมวดอาหารและเครื่องดื่ม เดือน ส.ค.59 อยู่ที่ 116.66 เพิ่มขึ้น 1.88% เทียบกับเดือน ส.ค.58 และขยายตัว 0.14% เทียบกับเดือนก่อนหน้า ส่วนดัชนีราคาสินค้าหมวดที่ไม่ใช่อาหารและเครื่องดื่ม อยู่ที่ 101.39 หดตัว -0.59% เมื่อเทียบกับเดือน ส.ค.58 และหดตัว -0.14% เมื่อเทียบกับเดือนก่อนหน้า
นายสมเกียรติ ตรีรัตนพันธ์ ผู้อำนวยการสำนักงานนโยบายและยุทธศาสตร์การค้า กระทรวงพาณิชย์ กล่าวว่า ภาวะการใช้จ่ายเพื่อการครองชีพของครัวเรือนขยายตัวอย่างต่อเนื่อง สะท้อนให้เห็นว่ากำลังซื้อประชาชนชนอยู่ในเกณฑ์ดี สนับสนุนการขยายตัวของเศรษฐกิจ ส่วนหนึ่งเป็นผลจากรายได้ภาคเกษตรและภาคบริการที่สูงขึ้น รวมทั้งมาตรการสนับสนุนของรัฐบาล
สำหรับแนวโน้มในไตรมาส 4/59 คาดว่าเงินเฟ้อจะปรับตัวสูงขึ้นเล็กน้อยจากการใช้จ่ายภาคครัวเรือนที่มีแนวโน้มใช้จ่ายสูงในช่วงเทศกาลปลายปี
ทั้งนี้ กระทรวงพาณิชย์ยังคงเป้าหมายอัตราเงินเฟ้อปีนี้ไว้ที่ระดับ 0-1%
                